b'\n_START_ARTICLE_\nArgon\n_START_SECTION_\nHistorie\n_START_PARAGRAPH_\nDen britiske vitenskapsmannen Henry Cavendish hadde allerede i 1785 forutsett argons eksistens i luft, og i 1882 fant H.F. Newall og W.N. Hartley uavhengig av hverandre nye spektrallinjer i luft. De var imidlertid ikke i stand til \xc3\xa5 isolere grunnstoffet som for\xc3\xa5rsaket linjene. I 1894 ble argon som f\xc3\xb8rste edelgass oppdaget av Lord Rayleigh og sir William Ramsey. I et eksperiment fjernet de alt nitrogen og oksygen fra en luftpr\xc3\xb8ve, og sto igjen med argon. I 1904 fikk Ramsey Nobelprisen i kjemi, mens Rayleigh fikk Nobelprisen i fysikk for oppdagelsen av argon._NEWLINE_Navnet argon kommer fra det greske ordet \xe1\xbc\x80\xcf\x81\xce\xb3\xcf\x8c\xce\xbd \xe2\x80\x93 argon som betyr \xc2\xabden late\xc2\xbb, noe som henviser til gassens reaksjonstreghet med andre stoffer. _NEWLINE_Argons kjemiske symbol var inntil 1957 A.\n_START_SECTION_\nEgenskaper\n_START_PARAGRAPH_\nArgon er det tredje grunnstoffet i gruppe 18 i det periodiske system og tilh\xc3\xb8rer edelgassene. Den l\xc3\xb8ser seg i vann omtrent like lett som oksygen og 2,5 ganger lettere enn nitrogen. Argon er fargel\xc3\xb8s, luktfri, smaksfri og ugiftig i b\xc3\xa5de flytende form og gassform. Den former ingen kjente stabile kjemiske forbindelser med andre grunnstoff ved romtemperatur. Teoretiske utregninger har indikert at flere stabile forbindelser med argon skal v\xc3\xa6re mulig, men ingen har hittil fremstilt noen av dem.\n_START_SECTION_\nIsotoper\n_START_PARAGRAPH_\nNaturlig forekommende argon best\xc3\xa5r av 3 stabile isotoper: \xc2\xb3\xe2\x81\xb6Ar (0,3365\xc2\xa0%), \xc2\xb3\xe2\x81\xb8Ar (0,0632\xc2\xa0%) og \xe2\x81\xb4\xe2\x81\xb0Ar (99,6003\xc2\xa0%). I tillegg finnes 21 kunstig fremstilte ustabile (og dermed radioaktive) isotoper, hvorav de mest stabile er \xc2\xb3\xe2\x81\xb9Ar med halveringstid 269 \xc3\xa5r, \xe2\x81\xb4\xc2\xb2Ar med halveringstid 32,9 \xc3\xa5r, og \xc2\xb3\xe2\x81\xb7Ar med halveringstid 35,04 d\xc3\xb8gn. Alle de resterende isotopene har halveringstider kortere enn 2 timer, og de fleste kortere enn 1 minutt._NEWLINE_CAS-nummer: 7440\xe2\x80\x9337\xe2\x80\x931\n_START_SECTION_\nForekomst\n_START_PARAGRAPH_\nArgon opptar 0,934\xc2\xa0% av volumet, og 1,29\xc2\xa0% av jordens atmosf\xc3\xa6re, og luft er den prim\xc3\xa6re r\xc3\xa5stoffkilden i industriell framstilling av argon. Argon blir separert fra luft ved hjelp av fraksjonert destillasjon, og er et biprodukt under produksjon av oksygen og nitrogen._NEWLINE_Argon er ogs\xc3\xa5 p\xc3\xa5vist i atmosf\xc3\xa6ren p\xc3\xa5 Mars, Merkur og Saturns st\xc3\xb8rste m\xc3\xa5ne Titan.'